UPRS Sodba II U 404/2017-9
Sodna praksa Upravnega sodišča, 2017-09-06

Violeta Tručl (preds.), Sonja Kočevar (poroč.), Vlasta Švagelj Gabrovec

brezplačna pravna pomoč - vračilo prejete brezplačne pravne pomoči - uspeh v postopku

Glede na navedeno dejansko stanje je tudi po presoji sodišča pravilen zaključek tožene stranke, da so v obravnavani zadevi izpolnjeni pogoji iz 48. člena ZBPP za nastanek obveznosti tožnika za vrnitev sredstev, ki so bila izplačana iz naslova odobrene brezplačne pravne pomoči sodnemu izvedencu. Tožnik je namreč v postopku delno uspel ter je pridobil premoženje z zakonskimi zamudnimi obrestmi.

1. Z izpodbijanim sklepom je tožena stranka naložila tožniku povrnitev stroškov izplačanih iz naslova brezplačne pravne pomoči v višini 162,06 EUR. V obrazložitvi sklepa navaja, da je bila tožniku dodeljena brezplačna pravna pomoč v obliki oprostitve plačila stroškov izvedenca v postopku, ki je tekel pri Okrajnem sodišču v Slovenski Bistrici, opr. št. P 42/2014. V navedenem postopku je bila tožniku dosojena odškodnina v višini 6.900,00 EUR, ki jo je nasprotna stranka A. tudi plačala tožniku dne 22. 5. 2017. Prav tako so bili v korist proračuna RS povrnjeni stroški za izvedenca v znesku 272,64 EUR. V skladu z določbo 48. člena Zakona o brezplačni pravni pomoči (ZBPP) je upravičenec do brezplačne pravne pomoči, ki je v postopku delno ali v celoti uspel ter je na podlagi pravnomočne odločbe sodišča pridobil premoženje, dolžan povrniti Republiki Sloveniji razliko med stroški, ki so bili dejansko plačani iz naslova brezplačne pravne pomoči in zneskom, ki ga je povrnila nasprotna stranka iz naslova stroškov postopka. Glede na navedeno je tako tožnik dolžan povrniti razliko v višini 162,06 EUR.

2. Tožnik v tožbi ugovarja, da ni dolžan povrniti stroškov, ter da naj stroške v celoti poravna A., ki je izgubilo spor. Sodišče je štelo, da tožnik smiselno predlaga odpravo izpodbijanega sklepa.

3. Tožena stranka je sodišču dostavila upravni spis, posebnega odgovora na tožbo pa ni podala.

5. V obravnavanem primeru gre za vračilo sredstev izplačanih iz naslova odobrene brezplačne pravne pomoči. Vračilo sredstev prejete brezplačne pravne pomoči ureja ZBPP v določbah 46. do 49. člena. Po določbi 48. člena ZBPP je upravičenec do brezplačne pravne pomoči, ki je delno ali v celoti uspel v postopku in je na podlagi pravnomočne odločbe sodišča pridobil premoženje oziroma dohodke, dolžan povrniti Republiki Sloveniji razliko med stroški, ki so bili dejansko plačani iz naslova brezplačne pravne pomoči, in zneskom, ki ga je povrnila nasprotna stranka iz naslova stroškov postopka, oziroma tistim zneskom, ki ga je Republika Slovenija izterjala od nasprotne stranke v skladu s 46. členom tega zakona (prvi odstavek). Upravičenec do brezplačne pravne pomoči ni dolžan povrniti stroškov postopka, če je dobil preživnino ali odškodnino za izgubljeno preživljanje zaradi smrti tistega, ki je bil dolžan dajati preživljanje (drugi odstavek). V nobenem primeru se od upravičenca do brezplačne pravne pomoči ne sme terjati več, kot je v postopku dejansko dobil (tretji odstavek).

6. Po podatkih spisa je bila tožniku odobrena brezplačna pravna pomoč v obliki oprostitve plačila stroškov izvedenca v pravdnem postopku opr. št. P 42/2014. Stroški izvedenca so znašali 434,70 EUR ter so tudi bili plačani. Navedeni pravdni postopek je bil pravnomočno končan s sodbo Višjega sodišča v Mariboru, št. I Cp 203/2017 z dne 4. 4. 2017. Po citirani sodbi je bila dolžna tožena stranka A. tožniku plačati odškodnino v znesku 6.900,00 EUR z zakonskimi zamudnimi obrestmi, v korist proračuna Republike Slovenije pa stroške postopka v znesku 272,64 EUR.

7. Glede na navedeno dejansko stanje je tudi po presoji sodišča zaključek tožene stranke, da so v obravnavani zadevi izpolnjeni pogoji iz 48. člena ZBPP za nastanek obveznosti tožnika za vrnitev sredstev, ki so bila izplačana iz naslova odobrene brezplačne pravne pomoči sodnemu izvedencu, pravilen. Tožnik je namreč v postopku delno uspel ter je pridobil premoženje v višini 6.900,00 EUR z zakonskimi zamudnimi obrestmi. Glede na določbo 48. člena ZBPP je tako dolžan povrniti stroške izplačane iz naslova brezplačne pravne pomoči in sicer v višini razlike med zneskom, ki ga je v korist proračuna plačala nasprotna stranka (272,64 EUR) ter zneskom, ki je bil izplačan na podlagi odobrene brezplačne pravne pomoči (434,70 EUR), ki znaša 162,06 EUR.

8. Na drugačno odločitev sodišča ne vpliva tožnikov tožbeni ugovor, da bi morala stroške v celoti poravnati nasprotna stranka, to je A., ker je izgubila spor. Navedeni ugovor ne drži v celoti, saj je uspeh tožnika v pravdnem postopku znašal le 62,72 %, zato je tudi pravdno sodišče tožniku priznalo zahtevek za povrnitev stroškov postopka upoštevajoč navedeni delež. V takšnem primeru pa je tožnik v skladu z določbo 48. člena ZBPP dolžan povrniti Republiki Sloveniji iz prejetih sredstev razliko med stroški, ki jih je plačala nasprotna stranka ter dejansko plačanimi stroški, torej v delu, v katerem ni uspel v postopku.

9. Po vsem navedenem je sodišče ugotovilo, da je izpodbijani sklep pravilen in zakonit, zato je tožbo kot neutemeljeno zavrnilo na podlagi prvega odstavka 63. člena Zakona o upravnem sporu (ZUS-1).

Zakon o brezplačni pravni pomoči (2001) - ZBPP  - člen 48

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.